K. Tóthová, poslankyňa: (2009-09-11):
Vážené kolegyne, vážení kolegovia, dozaista iba veľmi „otrlý“ človek tohto roku v lete nemohol vnímať naliehavé výzvy Národnej transfúznej služby, ktorá vyzývala, aby občania všetkých krvných skupín prišli darovať krv. Z kruhov lekárskych, ktoré poznám, som sa dozvedela, že viaceré operácie, ktoré neboli naliehavé, boli odložené na neskorší čas. Nemocnice vlastne nemohli plniť svoje úlohy, hoci personál bol nastúpený, pacienti existovali, diagnózy existovali, pomocný medicínsky personál, všetko to bolo v pracovnom pomere, brali peniaze, ale nemohli kvôli tejto skutočnosti plniť úlohy, ktoré im vyplývajú z ich náplne práce. Je evidentné a aj v Zdravotníckych novinách sa môžeme viackrát dočítať, že vlastne klesá počet darcov krvi, ako aj počet darcov iných biologických materiálov. Prečo? Táto otázka má veľa odpovedí. Je to jednak možno slabá výchova, jednak zvýšený egoizmus a tak ďalej a tak ďalej. Ja by som sa zamerala na tú odpoveď na tú otázku, ktorá sa vlastne dotýka môjho legislatívneho návrhu. Motivácia na darovanie krvi v roku 2002 bola veľmi minimalizovaná. Viaceré prvky ako zľavnené liečenia darcov krvi, ktorí sú nositeľmi Jánskeho plakety, či už zlatej, striebornej ap., zrušili sa. Ďalej, zľavy na cestovnom zrušili sa. Prednosť v lekárskych službách zrušila sa. Možnosť odpisu z daňového základu zrušila sa. Odôvodnenie bolo, že: „Európska únia,“ doslova citujem, „dala príkaz, že krv nesmie byť predmetom obchodu.“ To má dve slabiny, Teda kríva toto odôvodnenie na obe nohy. Po prvé, Európska únia žiadnu smernicu záväznú nedala, dala len odporúčanie, aby krv sa nestala predmetom obchodu, aby štáty urobili opatrenia, aby krv sa nestala predmetom obchodu. Po ďalšie, odpis z daňového základu napr., ktorého sa týka môj legislatívny návrh, nie je žiadnym obchodom, nie je žiadnym predajom krvi. Je to motivačný moment, ktorý nepriamo má podnietiť potenciálnych možných darcov krvi, aby túto vysoko humánnu úlohu naplnili v prospech svojich, dovoľte, aby som použila termín, spolublížnych. Teda ak by bolo pravdou toto zdôvodnenie, potom vo viacerých štátoch Európskej únie by nemohli nielen motivovať darcov krvi, ale doslova brať krv za odplatu. Veď pozrime sa tu kúsok na Hainburg. Súkromná nemocnica za odber krvi alebo iných biologických materiálov platí na ruku doslova peniaze, platí 20 eur za jeden odber. To je proste už obchod. Vyše 900 našich občanov, to je údaj, ktorý bol odpublikovaný v Zdravotníckych novinách, vyše 900 našich občanov len za toto leto v Hainburgu bolo na odbere krvi za tieto peniaze. Čiže zdôvodnenie, ktorým bola zrušená možnosť odpisu z dane, je absolútne neprijateľné. Súčasný stav, ako som už povedala, je kritický. Veľa pacientov s leukémiou by mohlo byť liečených práve transfúziou krvi. A najmä u detičiek, malých detičiek táto forma liečby je veľmi účinná. A naše deti nemôžu byť takto liečené, pretože je nedostatok krvi. Ja som len si doniesla z 9. 9., spred pár dní, denník Nový Čas, kde zúfalá matka žiada darcov krvi, aby prišli pomôcť jej dieťaťu, pretože už prešlo chemoterapiou a potrebovalo by na účinný a pozitívny výsledok ešte transfúziu krvi. Nedostáva ju, lebo máme nedostatok transfúznej krvi. A to nie je jediný prípad, vážení. Čiže ja tu dávam na vážky, áno, možnosť odpisu zo základu dane najviac za tri odbery u žien, pretože taká je medicínska kvóta maximálneho odberu u žien, a štyri odbery u mužov, tiež je to dané medicínou, vlastne robí odber, ktorý nie je katastrofálny pre štátny rozpočet. Nie je katastrofálny pre štátny rozpočet. Takže ja si myslím, že keď dáme na vážky tieto dve skutočnosti, tak nie je o čom rozmýšľať. Právne predpisy musia byť humánne aj morálne. Je otázkou humánnosti aj morálnosti, keď občania sú ochotní darovať krv, aby sme aspoň nejakým motivačným prvkom im vyšli v ústrety. Vážené kolegyne, vážení kolegovia, žiaľ, mám informáciu, že asi tento legislatívny návrh neprejde. Zdôvodnenia sú nielen finančné, ale zdôvodnenia sú aj také, že sa má ísť cestou výchovy a podobne. Cesta výchovy môže byť pozitívna, ale osobne nie som taký veľký optimista, že táto cesta by nám zabezpečila dostatok transfúznej krvi, ktorý by bolo potrebné mať, aby nedochádzalo ku kritickým situáciám, pretože je v záujme štátu a jeho zdravotníckeho systému mať dostatok transfúznej krvi. Toto je, vážení, verejný záujem. Opakujem, toto je verejný záujem. A motivovať k dosiahnutiu verejného záujmu je aj úlohou legislatívy. Ja som veľmi presvedčená, že toto bude treba uskutočniť. Aj keď neuspejem teraz, ja sa nevzdám. Ak budem opätovne v parlamente, prídem znovu s týmto návrhom, pretože šesť mesiacov je doba, že už toto volebné obdobie nemôžem návrh predložiť. Aj keď nebudem v parlamente, v tlači, v rôznych organizáciách budem burcovať verejnú mienku, aby sme takýto motivačný prvok prijali, pretože nie som taký optimista, že by som verila, že by sme tento verejný záujem dosiahli situáciou, aká je v súčasnosti. A tá je, žiaľ, kritická. Ďakujem vám za pozornosť.